Գարնանթարամ գեղեցիկ

Գարնանթարամ գեղեցիկ (), աստղածաղկազգիների ընտանիքին պատկանող բազմամյա ծաղկաբույս։ Շատ նման է ալպիական բազմամյա աստղածաղիկին։ Վայրի վիճակում տարածված է Հյուսիսային Ամերիկայում (Կալիֆոռնիա)։ Այն հայտնաբերվել է Կանադայի և Միացյալ Նահանգների արևմուտքում, Ալբերտայի և Բրիտանական Կոլումբիայի հարավում, մինչև Արիզոնա և Նյու Մեքսիկո ընկած տարածքում, իսկ որոշ մեկուսացված պոպուլյացիաներ՝ Ստորին Կալիֆոռնիայում և Մեքսիկայում։

Նկարագրություն 
Ծաղիկները մանր են, մեծ մասամբ` մանուշակագույն, դեղին միջնամասով, հավաքված բազմածաղիկ ծաղկաբույլերում։ Բույսի բարձրությունը հասնում է 40-70 սմ-ի։ Տերևները երկարավուն են, ցողունը՝ խորդուբորդ։ Գերադասում է արևոտ, լուսավոր վայրերը, չափավոր խոնավ սևահողերը։ Բավականին ջերմասեր է։ Բազմանում է թփի բաժանմամբ և սերմերով։ Սերմերը սովորաբար ցանում են ջերմատանը մարտի առաջին կեսին։ Սածիլները կարելի է դաշտ տեղափոխել մայիսի վերջերին։

Դեկորատիվ առանձնահատկությունների հետ միասին աչքի է ընկնում նաև մեծ դիմացկունությամբ։ Կարելի է օգտագործել ծաղկային գրեթե բոլոր ձևավորումներում՝ միքսբորդերներում, եզրաշերտերում, պարտերային ձևավորումներում, խմբերով՝ գազոնի ֆոնի վրա։ Խոշորածաղիկ սորտերը կարելի է օգտագործել նաև որպես կտրած ծաղիկ։ Հայաստանի հանրապետությունում մշակվում է 1950 թվականներից սկսած։

Ծանոթագրություններ 

Ծաղկաբույսեր
Աստղածաղկազգիներ
Ծածկասերմ բույսեր
Բազմամյա բույսեր